KIRJALLINEN KYSYMYS P-2618/03 esittäjä(t): Ole Sørensen (ELDR) komissiolle. Komission kiireellinen varoitus tanskalaisessa sianlihassa esiintyvästä salmonellasta.



Virallinen lehti nro 051 E , 26/02/2004 s. 0260 - 0261



KIRJALLINEN KYSYMYS P-2618/03 esittäjä(t): Ole Sørensen (ELDR) komissiolle (25. elokuuta 2003) Aihe: Komission kiireellinen varoitus tanskalaisessa sianlihassa esiintyvästä salmonellasta Ruotsin viranomaiset ovat todenneet tanskalaisesta TiCan-nimisestä teurastamosta olevan sianlihan mahdollisesti olleen maassa havaittujen salmonellatapausten tartuntalähteen. Komissio (terveys- ja kuluttaja-asioiden pääosasto) on tämän johdosta antanut TiCanin tuotteita koskevan kiireellisen varoituksen. Annan täyden tunnustuksen pikaiselle ja määrätietoiselle toiminnalle tämänkaltaisissa asioissa, joissa on kyse kuluttajien terveydestä ja elintarvikkeiden laadusta. Ottaen huomioon kielteisistä lausunnoista TiCanille aiheutuvat hyvin vakavat PR-seuraukset ja taloudelliset menetykset, on samalla syytä valottaa seuraavia kysymyksiä: 1. Millaisia tarkastuksia komissio on suorittanut tietojen todentamiseksi ennen TiCanin tuotteita koskevan kiireellisen varoituksen antamista? Komissio varoittaa muun muassa TiCanin tuotteissa esiintyvästä DT 108 -salmonellatyypistä. Myöhemmin todettiin, että todellisuudessa oli kyse salmonellatyypistä DT 170, joka löydettiin Ruotsista. 2. Mitä toimia komissio on toteuttanut tutkiakseen, oliko saastuneesta kebabista löytyneen salmonellan aiheuttanut mahdollisesti jokin muu tartuntalähde kuin TiCanin tuotteet? Onko TiCanin tuotteista otettu eristettyjä näytteitä vai perustuvatko väitteet valmiista kebabista otettuihin näytteisiin? Onko TiCanista peräisin olevia käsittelemättömiä tuotteita käsitelty edelleen ja olisiko tämä voinut aiheuttaa salmonellatartunnat? Onko osoitettu, että lihatuotteita on säilytetty hygieenisesti moitteettomissa oloissa asianomaisissa ravintoloissa sekä pakkaamisen ja edelleenlähetyksen aikana? 3. Ruotsi ei tunnetusti osallistu elintarvikkeiden turvallisuutta koskevaan jäsenvaltioiden väliseen yhteistyöhön tällä alalla. TiCanin kaltaisille tanskalaisille sianlihan viejille tämä merkitsee, että kustakin lihaerästä otetaan noin 60 näytettä tutkimuksia varten. Tämän raskaan tarkastusmenettelyn vuoksi sianlihaa on säilytettävä kolme päivää kauemmin ennen Ruotsiin vientiä. Sianlihan hintojen aleneminen on samalla saattanut ruotsalaiset sikojen kasvattajat kilpailullisesti hankalaan tilanteeseen. Missä määrin Ruotsin viranomaisten toimet perustuvat komission mielestä terveydellisiin syihin tai kilpailunäkökohtiin? David Byrnen komission puolesta antama vastaus (16. syyskuuta 2003) Asetuksen (EY) N:o 178/2002(1) 50 artiklan nojalla komission on toimitettava eteenpäin jäsenvaltioilta saamansa nopean hälytysjärjestelmän ilmoitukset heti, kun terveysuhka on todennettu. Jäsenvaltiot osoittavat tekemiensä ilmoitusten oikeellisuuden käytettävissään olevien tietojen avulla. Ainoastaan valvontaviranomaiset voivat tutustua ilmoitusten tarkempaan sisältöön (ja saada tietoonsa muun muassa tuotteen valmistaneen yrityksen nimen). Yleisölle ei luovuteta tietoja yrityksistä ja tuotemerkeistä. Ilmoituksia sovelletaan kyseisiin tuote-eriin eikä yrityksen koko tuotantoon, minkä ansiosta viranomaiset voivat poistaa kyseiset erät asianmukaisesti markkinoilta. Jäsenvaltioilla on velvollisuus tiedottaa kaikkien ilmoitusten osalta nopean hälytysjärjestelmän kautta asian kehittymisestä ja ilmoitettava kaikki lisätiedot. Ruotsin viranomaiset selvittävät edelleen kyseistä tapausta ja toimittavat selvityksensä välittömästi kaikkien jäsenvaltioiden viranomaisille. Ruotsiin vietävän tuoreen sianlihan kauppaan sovelletaan ylimääräisiä salmonellaa koskevia takeita, joiden vaatimista koskeva lupa myönnettiin kyseiselle valtiolle tämän liittyessä Euroopan unioniin. Suomeen vietävään tuoreeseen sianlihaan sovelletaan samanlaisia ylimääräisiä ehtoja ja takeita. Kun salmonellaa koskevia yhteisön sääntöjä sovelletaan, Ruotsiin ja Suomeen vietävät tuoreet sianlihaerät(2) tarkastetaan viejämaassa, ja näissä tarkastuksissa noudatetaan vahvistettuja näyte- ja analyysimenetelmiä. Tarkastuksessa varmistetaan, ettei liha sisällä salmonellaa. Näiden menetelmien avulla voidaan muodostaa vastaava luottamus kuin asiaa koskevien kansallisten säännösten avulla. Ruotsille ja Suomelle myönnetyt ylimääräiset takeet on perusteltu sillä, että näissä maissa esiintyy hyvin vähän salmonellaa ja että niissä sovelletaan hyvin tiukkaa valvontaa. Komissio katsoo, että kyseiset takeet perustuvat yksinomaan terveydellisiin näkökohtiin. (1) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002). (2) Neuvoston päätös 95/409/EY, tehty 22 päivänä kesäkuuta 1995, salmonellan torjumiseksi Suomeen ja Ruotsiin vietävän tuoreen naudan- ja sianlihan näytteiden avulla tapahtuvaa mikrobiologista testausta koskevista säännöistä (EYVL L 243, 11.10.1995), sellaisena kuin se on muutettuna neuvoston 16 päivänä maaliskuuta 1998 tekemällä päätöksellä 98/227/EY (EYVL L 87, 21.3.1998).